b'\n_START_ARTICLE_\nJanis Joplin\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nJanis Joplin syntyi texasilaisessa \xc3\xb6ljynjalostamokaupungissa Port Arthurissa 19. tammikuuta 1943. H\xc3\xa4nen perheeseens\xc3\xa4 kuuluivat vanhempien lis\xc3\xa4ksi my\xc3\xb6s kuusi vuotta nuorempi sisar Laura ja kymmenen vuotta nuorempi veli Michael. \xc3\x84iti Dorothy oli taitava laulaja ja oli nuorena saanut \xc3\xa4\xc3\xa4nens\xc3\xa4 ansiosta stipendin yliopistoon. Janisin lapsuus oli melko onnellinen. H\xc3\xa4n riiteli m\xc3\xa4\xc3\xa4r\xc3\xa4ilev\xc3\xa4n ja totisen \xc3\xa4itins\xc3\xa4 kanssa usein, etenkin kotiintuloajoista. Syrj\xc3\xa4\xc3\xa4nvet\xc3\xa4ytyv\xc3\xa4\xc3\xa4n ja viinaanmenev\xc3\xa4\xc3\xa4n is\xc3\xa4\xc3\xa4ns\xc3\xa4 h\xc3\xa4nell\xc3\xa4 oli paremmat v\xc3\xa4lit, sill\xc3\xa4 t\xc3\xa4m\xc3\xa4 keskusteli usein tytt\xc3\xa4rens\xc3\xa4 kanssa. Nuorena Joplin lauloi kirkkokuoron solistina.\n_START_SECTION_\nOpiskeluajat\n_START_PARAGRAPH_\nJoplin on kertonut vaikeuksiensa alkaneen 14-vuotiaana. H\xc3\xa4n ei pit\xc3\xa4nyt ulkon\xc3\xa4\xc3\xb6st\xc3\xa4\xc3\xa4n, sill\xc3\xa4 h\xc3\xa4n ei ollut yht\xc3\xa4 kehittynyt kuin vuotta vanhemmat luokkatoverinsa, h\xc3\xa4n lihoi, ja h\xc3\xa4nelle kehittyi paha akne. Joplin oli koulukiusattu ja sosiaalinen hylki\xc3\xb6. H\xc3\xa4n sai koulussa lis\xc3\xa4ksi lutkan maineen, jota h\xc3\xa4n my\xc3\xb6s itse tietoisesti provosoi. Joplin kapinoi torjutuksi tulemistaan vastaan my\xc3\xb6s alkamalla pukeutua ep\xc3\xa4tavallisesti, beatnikkien tyyliin. H\xc3\xa4n luki beatnikeista ensi kertaa Time-lehdest\xc3\xa4 ja alkoi liikkua koulunsa pieness\xc3\xa4 beatnik-porukassa sen ainoana tytt\xc3\xb6n\xc3\xa4. Kaverukset kuuntelivat folkia, jazzia ja bluesia, jotka Port Arthurissa edustivat heille kapinallisuutta. He viettiv\xc3\xa4t vapaa-aikaansa Louisianan puolella rajaa, miss\xc3\xa4 oli runsaasti baareja ja v\xc3\xa4kevien anniskeluoikeudet. Joplinin ensimm\xc3\xa4isi\xc3\xa4 laulajasuosikkeja olivat Leadbelly ja Odetta. N\xc3\xa4ihin aikoihin h\xc3\xa4n huomasi osaavansa itsekin laulaa suosikkiensa lauluja._NEWLINE_Valmistuttuaan high schoolista hyvin arvosanoin Joplin l\xc3\xa4hti vihaamastaan Port Arthurista collegeen Lamariin, joka oli naapurikaupunki Beaumontissa. Siell\xc3\xa4 Joplinia ei en\xc3\xa4\xc3\xa4 kiusattu, mutta h\xc3\xa4n k\xc3\xa4ytti aikansa opiskelun sijaan musiikista keskustelemiseen ja ryypp\xc3\xa4\xc3\xa4miseen uuden kaveriporukkansa kanssa. H\xc3\xa4n j\xc3\xa4ttikin opintonsa kesken ja palasi vanhempiensa luo Port Arthuriin, miss\xc3\xa4 h\xc3\xa4n aloitti reik\xc3\xa4korttioperaattori- ja konekirjoituskurssin. H\xc3\xa4n suoritti sihteerintutkinnon kes\xc3\xa4ll\xc3\xa4 1961, ja h\xc3\xa4nen vanhempansa l\xc3\xa4hettiv\xc3\xa4t h\xc3\xa4net Los Angelesiin Kaliforniaan asumaan kahden t\xc3\xa4tins\xc3\xa4 luo. Ennen pitk\xc3\xa4\xc3\xa4 Joplin muutti vuokra-asuntoon Veniceen, oli pari kuukautta San Franciscossa ja palasi lopulta takaisiin Port Arthuriin. Siell\xc3\xa4 h\xc3\xa4n kirjoittautui takaisin Lamariin ja teki t\xc3\xb6it\xc3\xa4 tarjoilijana. H\xc3\xa4n ei viel\xc3\xa4 tuolloin laulanut kuin satunnaisesti._NEWLINE_Vuonna 1962 Joplin muutti Austiniin, Texasin pieneen p\xc3\xa4\xc3\xa4kaupunkiin, josta oli 1960-luvun alussa tullut monien erikoisten ja taiteellisten tyyppien ja opiskelijoiden koti. Moni Joplinin tuonaikaisista beat-yst\xc3\xa4vist\xc3\xa4 l\xc3\xa4htikin my\xc3\xb6hemmin Joplinin tapaan San Franciscoon muokkaamaan sen nousevaa vastakulttuuria. Austinissa Joplin kirjoittautui Texasin yliopistoon. H\xc3\xa4n erottautui j\xc3\xa4lleen useimmista naispuolisista opiskelutovereistaan ep\xc3\xa4sovinnaisella k\xc3\xa4ytt\xc3\xa4ytymisell\xc3\xa4\xc3\xa4n ja pukeutumisellaan._NEWLINE_Joplin viihtyi yliopistossa kes\xc3\xa4st\xc3\xa4 joulukuun loppuun. H\xc3\xa4n suoritti kaksi tyydytt\xc3\xa4v\xc3\xa4\xc3\xa4 arvosanaa, mutta osallistui vain yhdelle taidekurssille, vaikka taide oli h\xc3\xa4nen p\xc3\xa4\xc3\xa4aineensa. H\xc3\xa4n k\xc3\xa4ytti aikaansa mieluummin kampuksen folk-illoissa ja baarissa. H\xc3\xa4n alkoi my\xc3\xb6s laulaa ja p\xc3\xa4\xc3\xa4si yhtyeeseen nimelt\xc3\xa4 Waller Creek Boys. Joplinista tuli laulajana Austinissa hyvin suosittu ja paikallisen olutkuppilan musiikki-iltojen suurin vetonaula. Luonteeltaan h\xc3\xa4nt\xc3\xa4 kuitenkin pidettiin riitaisana ja t\xc3\xb6yke\xc3\xa4n\xc3\xa4. H\xc3\xa4nell\xc3\xa4 oli Austinissa my\xc3\xb6s paljon seksisuhteita, niin miesten kuin naistenkin kanssa, mutta ei pitki\xc3\xa4 seurustelusuhteita.\n_START_SECTION_\nKovaa el\xc3\xa4m\xc3\xa4\xc3\xa4 San Franciscossa\n_START_PARAGRAPH_\nJoplin l\xc3\xa4hti Austinista tammikuussa 1963 liftaamalla San Franciscoon toteuttaakseen unelmaansa laulajana. Siell\xc3\xa4 h\xc3\xa4n muutti aluksi North Beachille. H\xc3\xa4n alkoi laulaa folkia paikallisissa kuppiloissa ja opiskeli musiikkia ahkerasti itsekseen, etenkin bluesia, jossa h\xc3\xa4nen ihanteensa oli Bessie Smith. Elantonsa h\xc3\xa4n sai laulamisen lis\xc3\xa4ksi muiden antamasta tuesta, sekalaisista t\xc3\xb6ist\xc3\xa4, ty\xc3\xb6tt\xc3\xb6myysavustuksesta ja n\xc3\xa4pistelyst\xc3\xa4. Joplin esiintyi Montereyn folkfestivaalilla 1963 kakkoslavalla. Levy-yhti\xc3\xb6t osoittivat h\xc3\xa4nt\xc3\xa4 kohtaan pient\xc3\xa4 kiinnostusta, mutta Joplinin oma k\xc3\xa4ytt\xc3\xa4ytyminen oli usein levytyssopimusten esteen\xc3\xa4. San Franciscossa Joplin ryhtyi k\xc3\xa4ytt\xc3\xa4m\xc3\xa4\xc3\xa4n alkoholin lis\xc3\xa4ksi my\xc3\xb6s amfetamiinia ja eli h\xc3\xa4net tunteneiden ihmisten kertoman mukaan tietoisesti rankkaa el\xc3\xa4m\xc3\xa4\xc3\xa4 taiteensa vaatiman k\xc3\xa4rsimyksen vuoksi._NEWLINE_Kes\xc3\xa4n 1964 Joplin vietti yst\xc3\xa4v\xc3\xa4ns\xc3\xa4 kanssa New Yorkissa. H\xc3\xa4n ei juurikaan esiintynyt siell\xc3\xa4, vaan el\xc3\xa4tti itsens\xc3\xa4 biljardilla. H\xc3\xa4n piti yh\xc3\xa4 yhteytt\xc3\xa4 perheeseens\xc3\xa4 ja k\xc3\xa4vi silloin t\xc3\xa4ll\xc3\xb6in Port Arthurissakin. Is\xc3\xa4 suhtautui Janisin uravalintaan paljon \xc3\xa4iti\xc3\xa4 suopeammin, vaikka Janis olikin jo masentunut menestyksen antaessa odottaa itse\xc3\xa4\xc3\xa4n. Vuoden 1964 lopussa Joplin oli jo riippuvainen amfetamiinipiikeist\xc3\xa4 ja my\xc3\xb6s myi huumeita, ja seuraavana vuonna h\xc3\xa4n alkoi piikitt\xc3\xa4\xc3\xa4 my\xc3\xb6s heroiinia. Kev\xc3\xa4\xc3\xa4ll\xc3\xa4 1965 Joplin oli jo niin laiha ja heikossa kunnossa, ett\xc3\xa4 h\xc3\xa4nen yst\xc3\xa4v\xc3\xa4ns\xc3\xa4 saivat h\xc3\xa4net palaamaan takaisin Port Arthuriin perheens\xc3\xa4 luokse.\n_START_SECTION_\nHeng\xc3\xa4hdystauko Texasissa\n_START_PARAGRAPH_\nPort Arthuriin palattuaan Joplin yritti ryhdist\xc3\xa4yty\xc3\xa4, suorittaa vihdoin loppututkinnon collegessa ja aloittaa kunnollisen el\xc3\xa4m\xc3\xa4n. H\xc3\xa4n v\xc3\xa4ltteli esiintymist\xc3\xa4, k\xc3\xa4vi terapiassa ja hyljeksi aluksi vanhoja yst\xc3\xa4vi\xc3\xa4\xc3\xa4n tai ainakin vieraannutti n\xc3\xa4m\xc3\xa4 uudella sovinnaisella k\xc3\xa4ytt\xc3\xa4ytymisell\xc3\xa4\xc3\xa4n. H\xc3\xa4n suunnitteli my\xc3\xb6s naimisiinmenoa kihlattunsa kanssa, mutta liitto ei toteutunut \xe2\x80\x93 osittain siksi, ett\xc3\xa4 sulho oli jo naimisissa._NEWLINE_Joplin pysytteli Port Arthurissa koko vuoden 1965. H\xc3\xa4n palasi vakavissaan esiintymisen pariin taas maaliskuussa 1966 Austinissa ja alkoi sen j\xc3\xa4lkeen kierrell\xc3\xa4 Texasin folkpaikkoja. Vaikka h\xc3\xa4n pukeutuikin aiempaa sovinnaisemmin, h\xc3\xa4nen esiintymistyylins\xc3\xa4 oli naislaulajalle ep\xc3\xa4tavallisen raju. H\xc3\xa4nen \xc3\xa4\xc3\xa4nenk\xc3\xa4yt\xc3\xb6ss\xc3\xa4\xc3\xa4n her\xc3\xa4tti huomiota se, ett\xc3\xa4 h\xc3\xa4n pystyi laulamaan monipuolisesti niin hele\xc3\xa4ll\xc3\xa4 kuin k\xc3\xa4he\xc3\xa4ll\xc3\xa4kin \xc3\xa4\xc3\xa4nell\xc3\xa4.\n_START_SECTION_\nLaulajaksi Big Brother and the Holding Companyyn\n_START_PARAGRAPH_\nVuoden 1966 alussa hippikulttuuri oli syntym\xc3\xa4ss\xc3\xa4 San Franciscossa. Paikallisesti suosittu rockyhtye Big Brother and the Holding Company etsi laulajaa, ja rockvaikuttaja Chet Helms ehdotti heille Joplinia, joka saapuikin pyynn\xc3\xb6n saatuaan koelauluun kes\xc3\xa4kuussa 1966. H\xc3\xa4net hyv\xc3\xa4ksyttiin yhtyeeseen heti mielihyvin, vaikka kitaristi James Gurley suhtautuikin h\xc3\xa4nen ulkon\xc3\xa4k\xc3\xb6\xc3\xb6ns\xc3\xa4 kriittisesti. Joplin ei ollut koskaan laulanut rockia, ja h\xc3\xa4n joutui my\xc3\xb6s opettelemaan s\xc3\xa4hk\xc3\xb6isen ja kova\xc3\xa4\xc3\xa4nisen b\xc3\xa4ndin edess\xc3\xa4 laulamisen. H\xc3\xa4n otti laulutunteja ensi kertaa el\xc3\xa4m\xc3\xa4ss\xc3\xa4\xc3\xa4n ja alkoi pukeutua v\xc3\xa4rikk\xc3\xa4isiin hippivaatteisiin esiintyess\xc3\xa4\xc3\xa4n. H\xc3\xa4n aloitti my\xc3\xb6s amfetamiinin k\xc3\xa4yt\xc3\xb6n uudelleen. H\xc3\xa4nell\xc3\xa4 oli j\xc3\xa4lleen paljon lyhyit\xc3\xa4 suhteita ja yksi niist\xc3\xa4 Gurleyn kanssa, kunnes t\xc3\xa4m\xc3\xa4 palasi vaimonsa ja lapsensa luo.\n_START_SECTION_\nLevytysuran alku\n_START_PARAGRAPH_\nBig Brother teki kes\xc3\xa4ll\xc3\xa4 1966 pitk\xc3\xa4n soittomatkan bluesin kotikaupunkiin Chicagoon, mutta siell\xc3\xa4 yhtyett\xc3\xa4 ja sen musiikkia ei lainkaan ymm\xc3\xa4rretty. Yhtye teki siell\xc3\xa4 kuitenkin levytyssopimuksen ja alkoi \xc3\xa4\xc3\xa4nitt\xc3\xa4\xc3\xa4 ensialbumiaan aluksi Chicagossa ja syksyll\xc3\xa4 Los Angelesissa. Levytyssopimus oli huono, albumin singlet eiv\xc3\xa4t menestyneet ja sen julkaisua viivytettiin, ja Joplin harkitsi yhtyeest\xc3\xa4 l\xc3\xa4htemist\xc3\xa4. H\xc3\xa4n oli kuitenkin l\xc3\xb6yt\xc3\xa4nyt San Franciscon hippiyhteis\xc3\xb6st\xc3\xa4 ja yhtyeest\xc3\xa4\xc3\xa4n itselleen uuden perheen, joka oli h\xc3\xa4nelle \xe2\x80\x9dkoko el\xc3\xa4m\xc3\xa4\xe2\x80\x9d, kuten h\xc3\xa4n kirjoitti \xc3\xa4idilleen. Samalla Joplin oli nousemassa yhtyeen t\xc3\xa4hdeksi ja johtajaksi.\n_START_SECTION_\nMontereyn popfestivaalit ja nousu kuuluisuuteen\n_START_PARAGRAPH_\nKes\xc3\xa4kuussa 1967 Joplin nousi maanlaajuiseen maineeseen Big Brotherin esiinnytty\xc3\xa4 Montereyn popfestivaaleilla. Tapahtumasta kirjoittaneet rock-kriitikot olivat haltioissaan siihen asti tuntemattoman Joplinin \xe2\x80\x9dhurjasta energiasta, jonka h\xc3\xa4n julmasti vangitsi yhteen hetkeen\xe2\x80\x9d. Big Brotherin osuuden huippukohtana pidet\xc3\xa4\xc3\xa4n kappaletta \xe2\x80\x9dBall and Chain\xe2\x80\x9d, jota Joplin ei omien sanojensa mukaan koskaan pystynyt laulamaan \xe2\x80\x9dilman kunnon rutistusta\xe2\x80\x9d. Koska yhtyeen ensimm\xc3\xa4ist\xc3\xa4 osuutta ei tallennettu filmille, he p\xc3\xa4\xc3\xa4siv\xc3\xa4t lavalle toisenakin p\xc3\xa4iv\xc3\xa4n\xc3\xa4 ja yht\xc3\xa4 intensiivisin\xc3\xa4. Joplin piti itsekin festivaalia el\xc3\xa4m\xc3\xa4ns\xc3\xa4 kohokohtana. Samalla yhtyeen muut j\xc3\xa4senet kuitenkin vaipuivat julkisuudessa Joplinin varjoon. V\xc3\xa4h\xc3\xa4n my\xc3\xb6hemmin Big Brotherin esiinnytty\xc3\xa4 New Yorkissa New York Timesin haltioitunut kriitikko Robert Shelton kirjoitti, ett\xc3\xa4 Joplin oli \xe2\x80\x9dmerkitt\xc3\xa4vimpi\xc3\xa4 uusia lahjakkuuksia popmusiikin alalla vuosiin\xe2\x80\x9d ja \xe2\x80\x9dtoisinaan neiti Joplin tuntui laulavan kahta yhteen sointuvaa nuottia yht\xc3\xa4 aikaa\xe2\x80\x9d._NEWLINE_Joplinin kiinnostavuutta lis\xc3\xa4si se, ett\xc3\xa4 h\xc3\xa4n puhui suoremmin kuin ajan muut naist\xc3\xa4hdet: h\xc3\xa4n saattoi kutsua esiintymist\xc3\xa4 \xe2\x80\x9drakastumiseksi 20 kertaa\xe2\x80\x9d, \xe2\x80\x9dlapsen saamiseksi\xe2\x80\x9d tai \xe2\x80\x9dorgasmiksi\xe2\x80\x9d. H\xc3\xa4n pyrki tietoisestikin rakentamaan mainettaan kertomalla lehdist\xc3\xb6lle tappelustaan Jim Morrisonin kanssa ja yhden y\xc3\xb6n suhteestaan jalkapalloilija Joe Namathiin. Kuuluisuuteen singonnut Joplin elikin samanlaista el\xc3\xa4m\xc3\xa4\xc3\xa4 kuin monet miespuolisetkin rockt\xc3\xa4hdet: siihen kuului paljon alkoholia, huumeita ja seksi\xc3\xa4._NEWLINE_Montereyn festivaalin j\xc3\xa4lkeen Big Brother teki managerisopimuksen tunnetun managerin Albert Grossmanin kanssa. Tammikuussa 1968 Joplin k\xc3\xa4vi l\xc3\xa4pi abortin. H\xc3\xa4n asui San Franciscon Haightin hippikortteleissa vuoden 1968 alkuun saakka, jolloin paikka oli jo menett\xc3\xa4nyt rakkauden kes\xc3\xa4n tunnelmansa ja muuttunut vaaralliseksi.\n_START_SECTION_\nToinen albumi ja l\xc3\xa4ht\xc3\xb6 Big Brotherista\n_START_PARAGRAPH_\nBig Brotherin toisella albumilla Cheap Thrills pyrittiin korostamaan yhtyeen lavaominaisuuksia, jotka olivat sen vahvuuksia. Yhtye kuitenkin soitti ep\xc3\xa4vireisesti, ja Joplin sek\xc3\xa4 tuottaja turhautuivat. Albumi nauhoitettiin lopulta l\xc3\xa4hes kokonaan studiossa, mutta se naamioitiin livealbumiksi, jotta yhtyeen ep\xc3\xa4vireisyys ei h\xc3\xa4iritsisi. Tuottaja John Simonin mukaan Joplin oli \xc3\xa4\xc3\xa4nitysten aikana joskus herttainenkin, mutta yleens\xc3\xa4 \xe2\x80\x9dniin hy\xc3\xb6kk\xc3\xa4\xc3\xa4v\xc3\xa4, ett\xc3\xa4 se oli suorastaan pelottavaa\xe2\x80\x9d. Simon my\xc3\xb6s havaitsi, ett\xc3\xa4 Joplin ei ollut lainkaan spontaani vaan lauloi jokaisen oton samalla tavalla voihkaisuineen ja parkaisuineen. _NEWLINE_Cheap Thrills julkaistiin elokuussa 1968. Se myi hyvin ja nousi lopulta listaykk\xc3\xb6seksi kahdeksan viikon ajaksi. Arvostelut olivat aluksi ristiriitaisia: monet kriitikot ylistiv\xc3\xa4t Joplinin laulutaitoja mutta haukkuivat Big Brotherin muut muusikot. Toisaalta esimerkiksi Rolling Stone ja The New York Times haukkuivat niin albumin kuin Joplininkin. Joplinin oma luottamus studiossa hapuilevaan yhtyeeseens\xc3\xa4 oli my\xc3\xb6s alkanut rakoilla. H\xc3\xa4n oli lis\xc3\xa4ksi kyll\xc3\xa4stynyt esitt\xc3\xa4m\xc3\xa4\xc3\xa4n samoja kappaleita illasta toiseen ja halusi siirty\xc3\xa4 soulmusiikkiin puhallinsoittimineen. Vaikka h\xc3\xa4n kertoi yh\xc3\xa4 rakastavansa Big Brotherin kaikkia j\xc3\xa4seni\xc3\xa4, h\xc3\xa4n ilmoitti syyskuussa 1968 j\xc3\xa4tt\xc3\xa4v\xc3\xa4ns\xc3\xa4 yhtyeen kiertueen j\xc3\xa4lkeen. H\xc3\xa4n esiintyi yhtyeen kanssa viimeisen kerran joulukuussa 1968. Big Brotherin ja Cheap Thrillsin maine on sittemmin kohentunut, ja moni kriitikko arvostaa nykyisin yhtyett\xc3\xa4 Joplinille hyvin sopineena._NEWLINE_T\xc3\xa4htiasemastaan ja ronskista julkisuuskuvastaan huolimatta Joplin oli yst\xc3\xa4viens\xc3\xa4 kertoman mukaan edelleen hyvin herkk\xc3\xa4nahkainen, ep\xc3\xa4varma omasta ulkon\xc3\xa4\xc3\xb6st\xc3\xa4\xc3\xa4n ja laulutaidoistaan, ja h\xc3\xa4n otti kielteiset arvostelut hyvin raskaasti.\n_START_SECTION_\nAlkoholin ja huumeiden k\xc3\xa4ytt\xc3\xb6\n_START_PARAGRAPH_\nJoplin joi paljon, ja h\xc3\xa4n suosi erityisesti Southern Comfort -viski\xc3\xa4. Tultuaan kuuluisaksi h\xc3\xa4n muistutti viskiyhti\xc3\xb6t\xc3\xa4 tuotteen hy\xc3\xb6dyksi tekem\xc3\xa4st\xc3\xa4\xc3\xa4n markkinointity\xc3\xb6st\xc3\xa4 ja sai heilt\xc3\xa4 25 tuhatta dollaria, jolla h\xc3\xa4n osti itselleen ilvesturkin. Kes\xc3\xa4\xc3\xa4n 1968 menness\xc3\xa4 h\xc3\xa4n oli my\xc3\xb6s alkanut k\xc3\xa4ytt\xc3\xa4\xc3\xa4 heroiinia entist\xc3\xa4 useammin, ja vuonna 1969 h\xc3\xa4n piikitti jo p\xc3\xa4ivitt\xc3\xa4in. H\xc3\xa4nell\xc3\xa4 oli tapana piikitt\xc3\xa4\xc3\xa4 vasta esityksen j\xc3\xa4lkeen mutta ei ennen esityst\xc3\xa4, koska se olisi turruttanut h\xc3\xa4net. H\xc3\xa4n otti vuosien 1968 ja 1969 aikana tiett\xc3\xa4v\xc3\xa4sti kuusi yliannostusta, joista yksi maaliskuussa 1969 melkein tappoi h\xc3\xa4net. Vuoden 1969 lopulla Joplin hakeutui hoitoon p\xc3\xa4\xc3\xa4st\xc3\xa4kseen eroon heroiinista. Tauon j\xc3\xa4lkeen h\xc3\xa4n kuitenkin jatkoi k\xc3\xa4ytt\xc3\xa4mist\xc3\xa4, joskin aiempaa v\xc3\xa4hemm\xc3\xa4n.\n_START_SECTION_\nKozmic Blues Band\n_START_PARAGRAPH_\nKolme viikkoa Big Brotherin hajoamisen j\xc3\xa4lkeen Joplin esiintyi 21. joulukuuta 1968 uuden, viel\xc3\xa4 nimett\xc3\xb6m\xc3\xa4n soul-kokoonpanonsa kanssa Memphisiss\xc3\xa4. Esiintyminen vaativan mustan yleis\xc3\xb6n edess\xc3\xa4 oli kuitenkin pettymys kaikille. My\xc3\xb6s talven muut esiintymiset Yhdysvalloissa osoittivat kriitikoille, ett\xc3\xa4 yhtye ja Joplin eiv\xc3\xa4t olleet viel\xc3\xa4 l\xc3\xb6yt\xc3\xa4neet yhteist\xc3\xa4 s\xc3\xa4velt\xc3\xa4. Huhtikuussa Euroopassa vastaanotto oli kuitenkin sen sijaan ollut hyvin innostunut._NEWLINE_Kes\xc3\xa4ll\xc3\xa4 1969 h\xc3\xa4n nauhoitti uuden albuminsa I Got Dem Ol\xe2\x80\x99 Kozmic Blues Again Mama! kymmeness\xc3\xa4 p\xc3\xa4iv\xc3\xa4ss\xc3\xa4. Albumi oli rhythm and blues- ja soul-vaikutteinen, ja sill\xc3\xa4 oli nyt my\xc3\xb6s puhallinsoittimia. Albumi sai vaihtelevia arvosteluja, ja vaikka se myikin kultaa, yksik\xc3\xa4\xc3\xa4n sen single ei noussut top-10:een. Kokoonpanoaan vaihdellut ja ep\xc3\xa4yhten\xc3\xa4inen taustayhtye sai nimekseen Kozmic Blues Band vasta hajottuaan joulukuussa 1969._NEWLINE_Elokuussa 1969 Joplin esiintyi Woodstockin festivaalilla. H\xc3\xa4nen esiintymist\xc3\xa4\xc3\xa4n on kuvattu ep\xc3\xa4onnistuneeksi, sill\xc3\xa4 h\xc3\xa4n oli v\xc3\xa4synyt ja humalassa. Marraskuussa 1969 h\xc3\xa4net pid\xc3\xa4tettiin Floridassa h\xc3\xa4nen solvattuaan ja uhkailtuaan poliisia konserttinsa j\xc3\xa4lkeen. Joplinilla oli joskus tapa yllytt\xc3\xa4\xc3\xa4 yleis\xc3\xb6\xc3\xa4\xc3\xa4n konserteissaan tanssimaan konserttisalien p\xc3\xa4\xc3\xa4llik\xc3\xb6iden kauhuksi ja sai siit\xc3\xa4 hyv\xc3\xa4st\xc3\xa4 porttikiellon Houstoniin.\n_START_SECTION_\nPearl ja kuolema\n_START_PARAGRAPH_\nKev\xc3\xa4\xc3\xa4ll\xc3\xa4 1970 Joplin kokosi itselleen uuden yhtyeen, joka sai nimekseen Full Tilt Boogie Band. Joplinin ja yhtyeen yhteisty\xc3\xb6 toimi kes\xc3\xa4n kiertueella hyvin, ja konsertit saivat hyvi\xc3\xa4 arvosteluja._NEWLINE_Elokuussa 1970 Joplinin vierailu high schoolinsa kymmenvuotisluokkakokouksessa Port Arthurissa sai paljon n\xc3\xa4kyvyytt\xc3\xa4. H\xc3\xa4nen tarkoituksensa oli n\xc3\xa4ytt\xc3\xa4\xc3\xa4 entisille kiusaajilleen, mutta tapahtuma ja etenkin sen tiedotustilaisuus nostivatkin Janisille pintaan vanhoja traumoja._NEWLINE_Joplin nauhoitti seuraavaa albumiaan Los Angelesissa syksyll\xc3\xa4 1970 yhtyeens\xc3\xa4 ja tuottaja Paul Rothchildin kanssa. H\xc3\xa4n oli lopettanut heroiinin k\xc3\xa4yt\xc3\xb6n ja suunnitteli hetken aikaa perheen perustamista uuden miesyst\xc3\xa4v\xc3\xa4ns\xc3\xa4 kanssa, kunnes suhde alkoi kariutua. Syyskuussa Joplin jatkoi taas heroiinin k\xc3\xa4ytt\xc3\xb6\xc3\xa4._NEWLINE_Kesken albuminsa nauhoituksia Joplin kuoli yksin Landmark-hotellin huoneessaan 4. lokakuuta 1970 heroiinin yliannostukseen. Kuoleman aiheuttanut heroiini oli ollut vahvempaa kuin mihin h\xc3\xa4n oli tottunut; sama er\xc3\xa4 oli surmannut kahdeksan muutakin ihmist\xc3\xa4 Los Angelesissa sin\xc3\xa4 viikonloppuna._NEWLINE_Joplinin viimeinen levy Pearl julkaistiin postuumisti vuonna 1971. Musiikin tyyli on hieman aiempaa kevyemp\xc3\xa4\xc3\xa4. Levyst\xc3\xa4 tuli Joplinin menestynein albumi, ja sill\xc3\xa4 on my\xc3\xb6s h\xc3\xa4nen ainoa listaykk\xc3\xb6seksi noussut singlens\xc3\xa4, versio Kris Kristoffersonin kantrikappaleesta \xe2\x80\x9dMe and Bobby McGee\xe2\x80\x9d. Levyn nimi tulee siit\xc3\xa4, ett\xc3\xa4 Joplin oli kev\xc3\xa4\xc3\xa4ll\xc3\xa4 1969 alkanut k\xc3\xa4ytt\xc3\xa4\xc3\xa4 itsest\xc3\xa4\xc3\xa4n roolinime\xc3\xa4 ja lavapersoonaa nimelt\xc3\xa4 \xe2\x80\x9dPearl\xe2\x80\x9d.\n_START_SECTION_\nLauluntekij\xc3\xa4n\xc3\xa4\n_START_PARAGRAPH_\nMonet Joplinin levytt\xc3\xa4mist\xc3\xa4 lauluista olivat cover-versioita tai muiden h\xc3\xa4nelle kirjoittamia. Joplinin itse osittain tai kokonaan tekemi\xc3\xa4 kappaleita ovat esimerkiksi \xe2\x80\x9dMercedes Benz\xe2\x80\x9d, \xe2\x80\x9dMove Over\xe2\x80\x9d, \xe2\x80\x9dOne Good Man\xe2\x80\x9d, \xe2\x80\x9dKozmic Blues\xe2\x80\x9d, \xe2\x80\x9dRoad Block\xe2\x80\x9d, \xe2\x80\x9dWomen Is Losers\xe2\x80\x9d ja \xe2\x80\x9dTurtle Blues\xe2\x80\x9d.\n_START_SECTION_\nVaikutus\n_START_PARAGRAPH_\nJoplin on ollut esikuvana monelle naislaulajalle, kuten Stevie Nicksille, Joan Osbornelle ja Kim Gordonille. Joplin on kuolemansa j\xc3\xa4lkeen joskus n\xc3\xa4hty edell\xc3\xa4k\xc3\xa4vij\xc3\xa4n\xc3\xa4 siin\xc3\xa4, miten valkoinenkin nainen voi laulaa muullakin tavoin kuin kauniisti, ja p\xc3\xa4\xc3\xa4st\xc3\xa4 rockt\xc3\xa4hdeksi. H\xc3\xa4net on my\xc3\xb6s usein n\xc3\xa4hty feminismin ennakoijana ja lesbouden ikonina, vaikka h\xc3\xa4n itse ei kumpaankaan ryhm\xc3\xa4\xc3\xa4n varsinaisesti kuulunutkaan.\n_START_SECTION_\nTunnustuksia\n_START_PARAGRAPH_\nRolling Stone -lehden asiantuntijapaneeli nimesi vuonna 2008 Joplinin kaikkien aikojen 28. suurimmaksi laulajaksi._NEWLINE_Joplin sai vuonna 2013 t\xc3\xa4hden Hollywoodiin Walk of Famelle.'